TITTEL Kommer med Michelin-kvalitet 

INGRESS - Trøndersk natur er et bugnende fat av ville matvekster. Da snakker vi om alt fra sopp og urter til spiselige blomster. Dette er fantastiske råvarer fra øverste hylle.

Det sier Heidi Sunde. Hun deltar på messa for første gang i år. 
- Jeg gleder meg til å teste interessen for produktene på Orkdalsmessa, understreker hun.

Vil ut til alle trønderske hjem
Sunde har tilbrakt utallige timer ute i trøndersk natur på sanking etter de gode, lokale råvarene. Disse blir deretter levert til Trøndelag Sankeri for videreforedling før de havner på kjøkkenet til restauranter over hele Norge. Flere av restaurantene kan skilte med Michelin-stjerner.
- Per i dag er vi om lag 15 sankere som leverer råvarer til Trøndelag Sankeri, forklarer Sunde.
- Men du vil at godsakene skal nå ut til vanlige forbrukere også?
- Absolutt. Dette er et samarbeid med Trøndelag Sankeri. Vi ønsker å bringe villmarkens smaker ut til alle trønderske hjem, fastslår hun.
- Hva slags vekster er du vanligvis på jakt etter?
- Det varierer litt avhengig av sesong, men det er alt fra brennesle til mjødurt, for å nevne bare et lite utvalg. Spiselige blomster sanker vi også. Om høsten går det veldig mye i forskjellig matsopp.
- Dersom det finnes i trøndersk natur og er spiselig, så blir det sanket?
- Det er godt oppsummert. Jeg bor i Børsa, men reiser rundt i hele fylket, legger hun til.

Bredt utvalg
Men hva kan du kjøpe på standen til Heidi Sunde på Orkdalsmessa den siste helga i november? Sunde lover et bredt utvalg av godsaker fra Trøndelag Sankeri.
- Jeg har ikke spikret sortimentet helt ennå, men det blir siruper, oljer, og syltede vekster. I tillegg tar jeg med diverse krydder og urter, sier hun.
- Kan bli fine julegaver dette?
- Helt klart, sier Sunde, som også tar med seg forskjellige strikkeprodukter på messa.
- Vinteren er nødvendigvis lavsesong når det gjelder ville matvekster. Da må man finne på noe å gjøre, smiler hun.
- De som kommer på standen kan sikkert få noen sanketips av deg også?
- Selvfølgelig. Det er bare å spørre, sier hun.
Sunde stiller sammen med venninnen Ragnhild Smistad på årets messe.
- Ragnhild er teamets eldste og fyller 79 år i desember. Ei tøff dame som elsker å være ute i all slags vær for å sanke, legger Sunde til.

Gå til hjemmesiden trondelagsankeri.no dersom du vil vite enda mer.

BILDETEKSTER
HeidiSunde001: Fulle kurver. Det finnes over 100 forskjellige matsopper i Norge. (Foto: Heidi Sunde)

HeidiSunde002: Dropp potetgullet. Hvorfor ikke prøve Mjødurtknekk? (Foto: Heidi Sunde)

HeidiSunde003: Godt til julematen. Sirup av Villrose. (Foto: Heidi Sunde)